Rossiya–Ukraina urushi: NATO‘ni tanqid qilgan Zelenskiy, muzokaralarning uchinchi raundi, Ukrainadagi asosiy xavfni aytgan Putin

Ukraina prezidenti Vladimir Zelenskiy NATO’ning Ukraina osmonini yopishdan bosh tortishini keskin tanqid qildi. Rossiya prezidenti Vladimir Putin esa Germaniya kantsleri Olaf Sholts bilan suhbatda Ukrainadagi asosiy xavf neonatsistlarning harbiy tuzilmalaridan kelib chiqishini aytdi. Shuningdek, u Rossiya–Ukraina muzokarasi hafta oxirida bo'lib o'tishini ta'kidladi. “Bugun.uz” tunda sodir bo'lgan asosiy voqealar haqida quyida batafsil ma'lumot beradi.
NATO 4 mart kuni sammit tashkil etdi, unda tashqi ishlar vazirlari Ukrainaga qurollar yetkazib berishni qo'llab-quvvatlab, biroq mamlakat osmonini yopishdan bosh tortdi. NATO bosh kotibi havo hududini yopish Evropada ko'plab davlatlar ishtirokidagi yirik urushga aylanishini ma'lum qildi. Zelenskiy bunga o'z munosabatini bildirib, “zaif va chalkash sammit”dan “hamma ham Evropada erkinlik uchun kurashni birinchi raqamli maqsad deb hisoblamasligi”ni aytdi.
“NATO davlatlarining barcha razvedka idoralari dushmanning rejalarini yaxshi biladi. Ular Rossiya hujumni davom ettirmoqchi ekanini tasdiqladi. To'qqiz kundan buyon biz shafqatsiz urushni ko'rmoqdamiz. Ular bizning shaharlarimizni vayron qilmoqda, odamlarimiz, bolalarimiz, turar joylarni, cherkov, maktablarni o'qqa tutmoqda. Oddiy inson hayotini ta'minlaydigan hamma narsani yo'q qilib, buni davom ettirishni istamoqda. Yangi zarbalar va qurbonlar muqarrarligini bilgan NATO ataylab Ukraina osmonini yopmaslikka qaror qildi!” — degan Zelenskiy.
Uning fikricha, NATO mamlakatlari Ukraina osmonining yopilishi Rossiyaning alyansga qarshi to'g'ridan-to'g'ri tajovuzkorligini keltirib chiqarishi haqidagi “rivoyatni o'zlari yaratgan”.
“Bu kuchsiz, ishonchsiz kishilarning o'z-o'zini gipnoz qilishi sanaladi. Garchi u biznikidan bir necha barobar kuchliroq qurollarga ega bo'lsa-da, siz odamlar haqida o'ylashingiz kerak edi. Insoniyat haqida. O'sha uchrashuvda nima haqida o'yladingiz? Shu kundan boshlab o'lganlarning hammasi siz tufayli halok bo'ladi. Sizning zaifligingiz tufayli. Tarqoqligingiz tufayli”, — degan Ukraina prezidenti.
O'z navbatida, Putin 4 mart kuni Germaniya kantsleri Sholts bilan telefon orqali suhbat qilib, Ukrainadagi asosiy xavf neonatsistlarning harbiy tuzilmalaridan kelib chiqishini aytgan.
“Asosiy xavf terrorchilik usullaridan foydalangan holda ko'plab harbiy jinoyatlar sodir etayotgan, turar joylarda zarba qurollarini joylashtirgan, tinch aholi ortiga yashiringan neonatsist harbiy tuzilmalaridan kelib chiqishi ta'kidlandi. Shu bilan birga, Kiev bu vahshiylikni to'xtatish haqidagi va'dalarini bajarmayotgani, so'nggi kunlarda bunday holatlar soni ortib borayotgani qayd etildi”, deyiladi Kreml matbuot xizmati xabarida.
Shunindgek, telefon suhbatida Rossiya prezidenti navbatdagi muzokaralarning uchinchi raundi qachon bo'lib o'tishi haqida ma'lumot bergan. Jumladan, Putin Ukraina va Rossiya o'rtasidagi muzokaralar shu hafta oxirida bo'lib o'tishini qo'shimcha qilgan.
Eslatib o'tamiz, Oq uy ham Ukraina osmonini yopishdan bosh tortganini tushuntirgandi.